โอปราห์ วินฟรีย์ ชีวิตจริงยิ่งกว่าละคร
หนึ่งในผู้หญิงที่ได้รับการยอมรับว่าเป็นเจ้าแม่ทอล์คโชว์ และพิธีกรชื่อดังระดับโลกต้องมีชื่อ โอปราห์ วินฟรีย์ อยู่ด้วย  วันนี้เธอประสบความสำเร็จมากมาย แต่บางคนอาจไม่รู้ว่า ชีวิตของเธอในวัยเด็กเริ่มต้นจากติดลบ  แล้วเธอมีวันนี้ได้ยังไง ลงทุนแมนจะเล่าให้ฟัง
22 ก.ค. 2561

โอปราห์ วินฟรีย์ ชีวิตจริงยิ่งกว่าละคร / โดย ลงทุนแมน
หนึ่งในผู้หญิงที่ได้รับการยอมรับว่าเป็นเจ้าแม่ทอล์คโชว์
และพิธีกรชื่อดังระดับโลกต้องมีชื่อ โอปราห์ วินฟรีย์ อยู่ด้วย
วันนี้เธอประสบความสำเร็จมากมาย แต่บางคนอาจไม่รู้ว่า ชีวิตของเธอในวัยเด็กเริ่มต้นจากติดลบ
แล้วเธอมีวันนี้ได้อย่างไร ลงทุนแมนจะเล่าให้ฟัง
โอปราห์ วินฟรีย์ เกิดเมื่อ 29 มกราคม ปี 1954 ที่รัฐมิสซิสซิปปี สหรัฐอเมริกา ในครอบครัวที่ฐานะยากจน เธอไม่ได้อยู่พร้อมหน้าพร้อมตาเป็นครอบครัว เพราะพ่อแม่ แยกทางกันตั้งแต่เธอยังเล็ก
ช่วงวัยเด็กเธออาศัยอยู่กับยายที่ทำหน้าที่เลี้ยงดู เพราะแม่ต้องไปทำงานข้างนอก
บ้านของวินฟรีย์จนมาก ถึงขนาดต้องเอากระสอบใส่มันฝรั่งทำดัดแปลงเป็นเสื้อผ้า จนเพื่อนๆ หัวเราะเยาะเป็นประจำ
เรื่องแย่ๆ ของเธอเริ่มต้นตั้งแต่วัยเด็กเมื่อเธอถูกญาติผู้ชายล่วงละเมิดทางเพศและขืนใจอยู่บ่อยครั้ง จนกระทั่งเธอตั้งท้องตอนอายุ 14
และเมื่อตอนที่เธอคลอดลูก ลูกของเธอดันมาเสียชีวิตเมื่อคลอดออกมาไม่นาน เหตุการณ์นี้ทำให้เธอเสียใจอย่างมาก
ณ ตอนนั้น อายุเธอก็ยังไม่เยอะ แต่ดันมาเจอเรื่องแย่ๆ ขนาดนี้ คงไม่มีใครคิดว่าเธอจะประสบความสำเร็จในอนาคต แม้แต่ตัวเธอเอง..
แต่หลังจากเธอย้ายไปอยู่กับพ่อ ชีวิตของเธอก็เริ่มดีขึ้น
ด้วยความที่พ่อของเธอเป็นคนเข้มงวดและให้เธอมุ่งมั่นเรื่องการเรียนเพราะเป็นเรื่องสำคัญ
ดังนั้น เธอจึงตั้งใจเรียนอย่างมาก ถึงขนาดได้รับเลือกเป็นนักเรียนดีเด่นของโรงเรียน และชนะเลิศการประกวดสุนทรพจน์ จนได้รับทุนเข้าเรียนต่อที่มหาวิทยาลัยเทนเนสซี สาขาวาทวิทยาและสื่อสารการแสดง
ในปี 1973 วินฟรีย์ เริ่มงานเป็นผู้ประกาศข่าวที่สถานีวิทยุ ซึ่งถือว่าเป็นผู้ประกาศข่าวที่อายุน้อยที่สุดและเป็นผู้ประกาศข่าวหญิงผิวสีคนแรกในสหรัฐอเมริกา
เธอสั่งสมประสบการณ์การทำงานอีกกว่า 9 ปี จนมาทำรายการที่พลิกชีวิตเธอไปตลอดกาลในปี 1984
เมื่อเธอไปทำหน้าที่พิธีกรทอล์กโชว์ช่วงเช้าของรายการ A.M. Chicago ซึ่งภายใน 1 เดือนจากรายการที่ได้รับความนิยมน้อยที่สุด กลายมาเป็นรายการที่ได้รับความนิยมมากที่สุด
ไม่นานนักรายการนี้ได้ถูกเปลี่ยนชื่อรายการเป็น The Oprah Winfrey Show และเริ่มออกอากาศไปทั่ว สหรัฐอเมริกาในปี 1986
The Oprah Winfrey Show นับเป็นรายการทอล์กโชว์ที่ได้รับความนิยมมากที่สุดในประวัติศาสตร์วงการทีวีของสหรัฐอเมริกา ออกอากาศ 25 ปีตั้งแต่ปี 1986 - 2011 รายการนี้มีผู้ชมประมาณ 48 ล้านคนต่อสัปดาห์ในสหรัฐอเมริกา และมีการออกอากาศในอีก 126 ประเทศทั่วโลก
โดยในปี 1993 ไมเคิล แจ็กสันได้ให้สัมภาษณ์กับวินฟรีย์ ซึ่งตอนนั้น ไมเคิล แจ็กสัน ไม่ได้ให้สัมภาษณ์กับสื่อที่ไหนเลยเป็นเวลากว่า 14 ปี ทำให้วันนั้นมีผู้ชมรายการทอล์กโชว์ของเธอกว่า 90 ล้านคนในวันเดียว ซึ่งถือว่าเป็นรายการโทรทัศน์ประเภทสัมภาษณ์ที่มีคนดูมากที่สุดเป็นอันดับ 1 ในประวัติศาสตร์ของสหรัฐอเมริกา
ทุกวันนี้เธอคือผู้หญิงอเมริกันเชื้อสายแอฟริกันที่รวยที่สุดในโลก โดยมีสินทรัพย์กว่า 132,000 ล้านบาท และติดลำดับ บุคคลที่รวยที่สุด 500 คนของโลก
วินฟรีย์ได้รับการยอมรับว่าเป็นบุคคลที่บริจาคเงินเพื่อช่วยเหลือองค์กรและคนจำนวนมากมาย เช่น เหตุการณ์เฮอริเคนแคทรีนา ในปี 2005 ที่มีคนเสียชีวิตกว่า 1,200 คน
และบริจาคเงินเพื่อตั้งโรงเรียนให้แก่เด็กผู้หญิงจำนวนมากในแอฟริกาใต้ ในปี 2007 เฉพาะ 2 ครั้งนี้มียอดเงินบริจาคของเธอกว่า 1,500 ล้านบาท
จากเด็กที่ครอบครัวแตกแยกและฐานะยากจน เจอเรื่องร้ายๆ มาในอดีต มาวันนี้ชีวิตของเธอเปลี่ยนไปอย่างสิ้นเชิง
เรื่องนี้สอนให้เรารู้ว่าในช่วงชีวิตของเรานั้น
บางช่วงก็ต้องมีเรื่องแย่ๆ เกิดขึ้น เพียงแต่เราต้องเรียนรู้เพื่อที่จะอยู่กับมันให้ได้
และการที่ชีวิตเริ่มต้นจากติดลบ
ก็ไม่ใช่ข้ออ้างที่จะทำให้ชีวิตไม่ประสบความสำเร็จ
เพียงแต่ต้องหาเป้าหมายในชีวิต และลงมือทำให้สำเร็จเท่านั้นเอง..
----------------------
ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
-
-
-
[8415].